section_heading: Sociologija
paragraph_text: U sociologiji, karizmu kao jedan od temelja vlasti je najdetaljnije razradio njemački sociolog Max Weber. Karizma označava iznimne osobine ili sposobnosti koje sljedbenici pripisuju-priznaju vođi, i na kojima vođa temelji svoju moć, odnosno vlast nad njima. Weber je opisao razne vrste i primjere karizmatske vlasti, od predvodnika ranih lovačkih hordi do vjerskih vođa, umjetnika, sudaca, kraljeva i političara. Karizmatska vlast je suprotna birokratskoj. Obično se javlja u vrijeme društvenih kriza, kada se masovna očekivanja i nade usmjeravaju prema ljudima kojima se pripisuju iznimne sposobnosti te osjećaj više misije i dužnosti. Ovakva vrsta vlasti se ne temelji na razumu i pravilima, već na emocijama. Osobna je, nestabilna i ne zahtijeva veću naobrazbu sljedbenika. U izvornom je obliku održiva samo za života karizmatskog vođe.